TFG โกอินเตอร์.!?
บริษัท ไทยฟู้ดส์ กรุ๊ป จำกัด (มหาชน) หรือ TFG เป็นหุ้นหมู ๆ ไก่ ๆ ที่น่าสนใจ...แม้ไม่ใช่เจ้าใหญ่ เพราะถ้าพูดถึงธุรกิจหมู ไก่ หลายคนอาจนึกถึงรายอื่น แต่ที่ผ่านมาพิสูจน์ให้เห็นแล้วว่า TFG เป็นผู้ประกอบการขนาดกลางที่มียอดขายทั้งตลาดในประเทศและต่างประเทศ
26 ต.ค. 2563

สำนักข่าวรัชดา
บริษัท ไทยฟู้ดส์ กรุ๊ป จำกัด (มหาชน) หรือ TFG เป็นหุ้นหมู ๆ ไก่ ๆ ที่น่าสนใจ…แม้ไม่ใช่เจ้าใหญ่ เพราะถ้าพูดถึงธุรกิจหมู ไก่ หลายคนอาจนึกถึงรายอื่น แต่ที่ผ่านมาพิสูจน์ให้เห็นแล้วว่า TFG เป็นผู้ประกอบการขนาดกลางที่มียอดขายทั้งตลาดในประเทศและต่างประเทศ
และที่สำคัญยังเป็นขวัญใจชาวฟาร์ม และบรรดาพ่อค้าแม่ค้าตลาดสดทั่วประเทศอีกด้วย..!!
จุดที่น่าสนใจ…ก่อนหน้านี้ ตลาดส่งออกหลักของ TFG จะอยู่ที่ญี่ปุ่น และประเทศเพื่อนบ้าน แต่ล่าสุดพยายามออกไปนอกทวีปเอเชียมากขึ้น…
เห็นได้จากการไปร่วมทุนกับบริษัท CooperL ผู้ผลิตสุกรครบวงจรใหญ่อันดับ 1 ของประเทศฝรั่งเศส จัดตั้งบริษัทร่วมทุน “บริษัท ไทยฟู้ดส์ นิวเคลียส จีเนติกส์ จำกัด” เพื่อสร้างฟาร์มสุกรปู่ทวดพันธุ์ (GGP : Great grandparent farm) ในไทยมูลค่ากว่า 500 ล้านบาท
เบื้องต้นคาดว่าฟาร์มปู่ทวดพันธุ์จะแล้วเสร็จกลางปี 2564 โดยจะมีสายพันธุ์สุกร 3 สายพันธุ์ด้วยกัน ได้แก่ Piertain, Large white/Yorkshier และ landrace เพื่อใช้ภายในฟาร์มของ TFG และขายสายพันธุ์ให้กับฟาร์มอื่น ๆ ทั้งตลาดในประเทศและตลาดประเทศเพื่อนบ้าน
เป็นอีกขาที่จะช่วยหนุนการเติบโตของ TFG อย่างมีนัยสำคัญ…
แต่จะว่าไป TFG กับ CooperL ไม่ได้เพิ่งมาเป็นพันธมิตรกัน แต่เป็นคู่ค้ากันมาสักพักแล้ว โดยตั้งแต่ปี 2561 ได้ร่วมกันพัฒนาองค์ความรู้และเทคโนโลยีด้านโรงเรือนและอุปกรณ์ฟาร์ม ด้านสายพันธุ์สุกร การจัดการฟาร์มและระบบการป้องกันโรค การจัดการด้านอาหารสุกร การจัดการด้านโรงเชือดและแปรรูปสุกร
รวมทั้ง TFG ยังเป็นตัวแทนขายพันธุ์สุกรให้กับบริษัท Nucleus ซึ่งเป็นบริษัทในเครือ CooperL อีกด้วย โดยมี 2 สายพันธุ์ที่นำเข้ามาจำหน่าย ได้แก่ สายพันธุ์ Piertain ซึ่งเป็นสายพันธุ์ที่ให้ผลผลิตเนื้อแดงสูงขึ้น และสายพันธุ์ Large white/Yorkshire, Landrace ซึ่งช่วยเพิ่มจำนวนเต้านมสุกรที่ส่งผลต่ออัตราการรอดชีวิตลูกสุกรและสุขภาพลูกสุกรได้ดีกว่าสายพันธุ์อื่น ๆ
ส่วนเคสล่าสุด แม้เบื้องต้นยังไม่ใช่เป็นการเปิดตลาดในทวีปยุโรปอย่างแท้จริง แต่สิ่งที่ TFG จะได้ อย่างแรก…เป็นเรื่องของโนฮาวน์จากฝรั่งเศส ที่จะช่วยสร้างมูลค่าเพิ่มให้กับสุกรของ TFG มากขึ้น ได้เนื้อสุกรที่มีคุณภาพดีขึ้น สายพันธุ์มีความแข็งแรงต้านทานโรคมากขึ้น
เป็นการเติมเต็มธุรกิจการผลิตสุกรตั้งแต่ต้นน้ำถึงปลายน้ำ และลดการนำเข้าพันธุกรรมสุกรจากบริษัทสายพันธุ์สุกรที่อยู่ต่างประเทศ
อย่างที่สอง…จะนำไปสู่การเปิดตลาดในต่างประเทศมากขึ้นในอนาคต โดยเฉพาะตลาดยุโรป โดยอาศัยคอนเน็กชั่นของ CooperL นั่นเอง...
ถ้าเกมเป็นไปตามนี้ เท่ากับว่า TFG จะโกอินเตอร์มากขึ้นน่ะสิ..!!
ที่เห็นโตดีอยู่แล้ว ก็อาจโตระเบิดระเบ้อได้อีก…ซึ่งเป็นช็อตที่ต้องติดตามกันต่อไป…
แต่น่าแปลก ทั้ง ๆ ที่มีข่าวดี แต่หุ้น TFG ไม่ค่อยตอบรับเท่าที่ควร เอ๊ะ..!! หรือหุ้น TFG จะเริ่มตายด้านไปซะแล้ว…
อ้าว…จะทำไงดีล่ะคะ “เฮียวินัย เตียวสมบูรณ์กิจ” ขา…
…อิ อิ อิ…